पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना का कहर इंदौर में जारी है। कोरोना से लड़ते हुए पुलिस और जेल विभाग के दो कर्मचारियों ने दम तोड़ दिया है। वे काफी समय से इलाज करवा रहे थे। आखिरकार दोनों की मौत हो गई। वहीं, गुरुवार को एमजीएम मेडिकल कॉलेज के सर्जरी विभाग में पदस्थ 46 वर्षीय डॉ. रामशरण रायकवार का निधन हो गया। वे एसोसिएट प्रोफेसर के पद थे और एमवायएच में ही अपनी सेवाएं दे रहे थे।
जिला जेल अधीक्षक अजमेर सिंह के अनुसार जेल के मुख्य प्रहरी दिलेर खां निवासी महू की कोरोना का इलाज करवाने से सुपर स्पेशलिटी अस्पताल में बुधवार को मौत हो गई। 22 अप्रैल को दिलेर खां की तबीयत खराब हुई थी। तब से उसने डयूटी पर आना बंद कर दिया था। पहले उसने घरेलू इलाज लिया तो पता चला कि उसे टाइफाइड है। जब उसके स्वास्थ्य में सुधार नहीं हुआ तो जेल प्रबंधन ने उसे 30 अप्रैल को इंदौर बुलवाया। यहां कोविड टेस्ट करवाया तो वे पॉजिटिव निकले।
2 मई को कोरोना संक्रमण से इलाज के लिए दिलेर को सुपर स्पेशलिटी अस्पताल में भर्ती करवाया था। अभी जेल में तीन और प्रहरी बीमार थे, जिसमें से दोनों महिला प्रहरी ठीक हो चुकी हैं, जबकि पुरुष प्रहरी मनोहर लाल के स्वास्थ्य में भी काफी सुधार है। उधर, जानकारी मिली है कि पुलिस कंट्रोल रूम में पदस्थ हवलदार की भी कोरोना संक्रमण से इलाज के दौरान मौत हो गई है।
दिल्ली में चल रहा था इलाज
एमजीएम मेडिकल कॉलेज के सर्जरी विभाग में पदस्थ डॉ. रामशरण रायकवार उत्तरप्रदेश के बांदा जिले के रहने वाले थे। उनका चोइथराम अस्पताल में पोस्ट कोविड समस्या का उपचार चल रहा था। हालात नहीं सुधरने पर उन्हें एयरलिफ्ट कर दिल्ली के एक अस्पताल में भर्ती करवाया गया था। यहां उन्हें मल्टी आर्गन फेल्युअर की समस्या हो गई। इस वजह से उन्हें वेंटिलेटर पर रखकर इलाज किया जा रहा था। गुरुवार को उनके निधन की खबर आई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn